**KLAIPĖDOS MIESTO SAVIVALDYBĖS TARYBA**

**MIESTO PLĖTROS IR STRATEGINIO PLANAVIMO KOMITETas**

**POSĖDŽIO PROTOKOLAS**

2021-02-18 Nr. TAR-18

Posėdis vyksta 2021-02-15 (nuotoliniu būdu). Posėdžio pradžia 15.00 val.

Posėdžio pirmininkė – Judita Simonavičiūtė.

Posėdžio sekretorė – Aldutė Meniakina.

Posėdyje dalyvauja komiteto nariai: Elida Mantulova, Viktor Senčila, Alina Velykienė, Andrius Petraitis, Vidmantas Plečkaitis. Nedalyvauja Vidmantas Dambrauskas.

Savivaldybės administracijos darbuotojai: I. Butenienė, M. Černiūtė- Amšiejienė, R. Gružienė, E. Simokaitis.

Tarybos ir mero sekretoriato sekretorius M. Vitkus, vyr. patarėja A. Ivanauskienė.

J. Simonavičiūtė primena, kad 1 darbotvarkės klausimas buvo pristatytas 2021-02-08 komiteto posėdyje kiek tai susiję su strateginiu planu. Informuoja, kad pagrindinėje darbotvarkėje yra 2 klausimai, o kartu su registruotais klausimais -7. Siūlo nagrinėti klausimus eilės tvarka iki 16.00 val. (sutrumpinta darbo diena), o likusius klausimus atidėti kitam 2021-02-22 komiteto posėdžiui.

Komiteto nariai pritaria siūlymui.

Darbotvarkė patvirtinta(bendru sutarimu):

1.Dėl pavedimo Klaipėdos miesto savivaldybės administracijai vykdyti savivaldybės infrastruktūros plėtros organizatoriaus funkcijas ir Lietuvos respublikos savivaldybių infrastruktūros plėtros įstatymą įgyvendinančių dokumentų patvirtinimo. Pranešėjos- I. Butenienė, M. Černiūtė- Amšiejienė.

2. Dėl Klaipėdos miesto savivaldybės tarybos 2016 m. birželio 23 d. sprendimo Nr. T2-184 „Dėl Klaipėdos miesto savivaldybės tarybos veiklos reglamento patvirtinimo“ pakeitimo. Pranešėjai- M. Vitkus, A. Ivanauskienė.

3.Dėl pritarimo partnerio teisėmis dalyvauti tarptautinės programos URBACT III projekte „Darnaus vystymosi tikslų bandomasis tinklas“. Pranešėja I. Butenienė.

4. Dėl Klaipėdos miesto savivaldybės tarybos 2019 m. sausio 31 d. sprendimo NR. T2-32 „Dėl prašymo perduoti Klaipėdos miesto savivaldybei valdyti patikėjimo teise valstybinės žemės sklypus pateikimo“ pakeitimo. Pranešėja R. Gružienė.

1. SVARSTYTA. Pavedimo Klaipėdos miesto savivaldybės administracijai vykdyti savivaldybės infrastruktūros plėtros organizatoriaus funkcijas ir Lietuvos respublikos savivaldybių infrastruktūros plėtros įstatymą įgyvendinančių dokumentų patvirtinimas.

M. Černiūtė - Amšiejienė pristato sprendimo projektą. Vadovaujantis Lietuvos Respublikos vietos savivaldos įstatymu bei Lietuvos Respublikos savivaldybių infrastruktūros plėtros įstatymu, siūlo pavesti Klaipėdos miesto savivaldybės administracijai vykdyti savivaldybės infrastruktūros plėtros organizatoriaus funkcijas; patvirtinti Klaipėdos miesto savivaldybės infrastruktūros plėtros priemonių 2021–2023 metų planą; patvirtinti Klaipėdos miesto prioritetinės savivaldybės infrastruktūros 2021–2023 metų teritorinę schemą; pripažinti, kad prioritetine savivaldybės infrastruktūra yra laikomi savivaldybės infrastruktūros plėtros projektai, įtraukti į Klaipėdos miesto savivaldybės infrastruktūros plėtros priemonių 2021–2023 metų planą, ir Klaipėdos miesto prioritetinės savivaldybės infrastruktūros 2021–2023 metų teritorinėje schemoje pažymėtose prioritetinės savivaldybės infrastruktūros zonose esanti savivaldybės infrastruktūra; nustatyti, kad Lietuvos Respublikos ar užsienio valstybės fiziniai ar juridiniai asmenys, pateikę prašymą gauti statybą leidžiantį dokumentą statiniui statyti ar rekonstruoti teritorijoje, įeinančioje į schemoje pažymėtas prioritetinės savivaldybės infrastruktūros zonas ar besijungiantys prie schemoje pažymėtos prioritetinės savivaldybės infrastruktūros, moka prioritetinės savivaldybės infrastruktūros įmokas bei patvirtinti Klaipėdos miesto savivaldybės infrastruktūros plėtros rėmimo programos lėšų panaudojimo 2021 metų planą.

I. Butenienė kalba apie finansinę padėtį, kompensacijas, lėšų poreikį, programos lėšų panaudojimo planą bei lėšų panaudojimo galimybes.

M. Černiūtė - Amšiejienė pristato ir pakomentuoja plano struktūrą, infrastruktūros plėtros 2021-2023 teritorinę schemą ir papildomai išskirtas zonas, pagal savivaldybės tarybos patvirtintus kriterijus. Paaiškina apie sąskaitas- prioritetinę ir neprioritetinę bei mokėjimą į skirtingas sąskaitas, atsako į komiteto narių pateiktus klausimus.

A. Velykienė domisi kaip planas ir prioritetai atitinka sąlygas didėti gyventojų skaičiui.

M. Černiūtė- Amšiejienė pažymi, kad šiame plane yra atspindėta savivaldybės infrastruktūros plėtra.

A. Petraitis padėkoja už išsamų, aiškiai sudėliotą ir pristatytą dokumentą.

A. Velykienė mano, kad veiklos plano schema reikalinga kiekvienais metais, pritaria ir kviečia ją paviešinti.

J. Simonavičiūtė pažymi, jog galutinis tikslas yra tai, kad kuo daugiau gyventojų galėtų rasti ir pasirinkti vietą kur gyventi. Siūlo pritarti ir patvirtinti šį planą, o po metų bus galimybė koreguoti, nes nėra bendrojo miesto plano.

NUTARTA. Pritarti sprendimo projektui(bendru sutarimu).

2. SVARSTYTA. Klaipėdos miesto savivaldybės tarybos 2016 m. birželio 23 d. sprendimo Nr. T2-184 „Dėl Klaipėdos miesto savivaldybės tarybos veiklos reglamento patvirtinimo“ pakeitimas. Pranešėjai - M. Vitkus, A. Ivanauskienė.

M. Vitkus pažymi, kad sprendimo projekto dėl Klaipėdos miesto savivaldybės tarybos veiklos reglamento nuostatų pakeitimo rengimą paskatino pasikeitusios Vietos savivaldos įstatymo nuostatos bei Vyriausybės atstovų įstaigos Vyriausybės atstovo Klaipėdos ir Tauragės apskrityse raginimas suderinti Reglamento nuostatas su pasiteikusiu įstatyminiu reglamentavimu, Klaipėdos miesto savivaldybės tarybos ir mero sekretoriato siūlymas dėl komitetų posėdžių transliavimo reglamentavimo bei Klaipėdos miesto savivaldybės administracijos prašymas dėl savivaldybės įstaigų ir valdomų įmonių metinių veiklos ataskaitų pateikimo termino pakeitimo.

M. Vitkus informuoja, kad Klaipėdos miesto savivaldybės tarybos veiklos reglamento komisijos 2021-01-15 ir 2021-01-22 ir 2021-02-05 posėdžių metu svarstyti teikti siūlymai dėl Reglamento nuostatų pakeitimo ir nuspręsta jiems pritarti.

Komiteto nariai pastabų ar pasiūlymų neturi.

J. Simonavičiūtė pažymi, jog tai tik maža pataisų dalis ir siūlo pritarti sprendimo projektui.

NUTARTA. Pritarti sprendimo projektui(bendru sutarimu).

3. SVARSTYTA. Pritarimas partnerio teisėmis dalyvauti tarptautinės programos URBACT III projekte „Darnaus vystymosi tikslų bandomasis tinklas“.

Pranešėja I. Butenienė sako, kad šiuo sprendimo projektu siūloma pritarti dalyvavimui partnerio teisėmis Europos teritorinio bendradarbiavimo programos 2014–2020 m. URBACT III projekte, iš dalies finansuojamame Europos Sąjungos lėšomis. Projekto trukmė 2021 m. kovas – 2022 m. rugsėjis. Esmė – pritarus sprendimo projektui, Klaipėdos miestui atsirastų galimybė pritaikyti Jungtinių tautų organizacijos Darnaus vystymosi tikslus vietos lygiu, peržiūrėti ir suformuoti efektyvius miesto raidos stebėsenos rodiklius, įgyvendinti dalyvaujamuoju požiūriu grindžiamą miesto plėtros politiką. Pažymi, jog miestas yra patvirtinęs Klaipėdos miesto ekonominės plėtros strategiją, kurioje yra numatomas verslo subjektų skaičiaus ženklus didėjimas, tačiau tuo pačiu miesto bendruomenė yra susirūpinusi aplinkosauginiais klausimais, tokiais kaip taršos iš įvairių šaltinių mažinimas, gamtinių teritorijų išsaugojimas. Dalyvavimas projekte leistų suburti komandą iš politikų, Savivaldybės administracijos, verslo, kitų mieste veikiančių institucijų bei nevyriausybinio sektoriaus atstovų, su išorės ekspertų pagalba inicijuoti kokybišką diskusiją tarp skirtingų sektorių bei įvertinti miesto raidą per darnaus vystymosi tikslų prizmę.

I. Butenienė informuoja, kad bendras viso projekto biudžetas 900 tūkst. Eur, o kiek lėšų bus numatyta kiekvienam iš projekto parterių šiuo metu nėra iki galo aišku, ši informacija pagal programos taisykles paaiškės įvykus pirmajam projekto posėdžiui. Kadangi projekte dalyvaus 15 partnerių, o pagrindiniam projekto partneriui bus skirta didesnė nei kitiems miestams suma, galima preliminariai paskaičiuoti, kad Klaipėdos miesto biudžetas gali sudaryti apie 50-60 tūkst. Eur.

Pabrėžia, kad pagal programos taisykles iš Europos regioninės plėtros fondo bus finansuojama 70 proc. tinkamų lėšų, kitos lėšos, 30 proc. bus savivaldybės nuosavas indėlis.

J. Simonavičiūtė domisi ko šiuo projektu yra konkrečiai siekiama.

I. Butenienė paaiškina, kad tai yra mokymo ir rodiklių nusistatymo projektas, o padaryti sprendiniai atsilieps ateities raidai.

J. Simonavičiūtė siūlo pritarti sprendimo projektui.

NUTARTA. Pritarti sprendimo projektui(bendru sutarimu).

4. SVARSTYTA. Klaipėdos miesto savivaldybės tarybos 2019 m. sausio 31 d. sprendimo NR. T2-32 „Dėl prašymo perduoti Klaipėdos miesto savivaldybei valdyti patikėjimo teise valstybinės žemės sklypus pateikimo“ pakeitimas.

Pranešėja R. Gružienė sako, kad šio sprendimo projekto tikslas – pakeisti Klaipėdos miesto savivaldybės tarybos sprendimą „Dėl prašymo perduoti Klaipėdos miesto savivaldybei valdyti patikėjimo teise valstybinės žemės sklypus pateikimo“ 1 punktą, nurodant, kad prašymas perduoti Klaipėdos miesto savivaldybei valdyti, naudoti ir disponuoti patikėjimo teise valstybinės žemės sklypus Klaipėdoje reikalingas ne viešosios paskirties rekreacijai ir poilsiui, bet viešojo naudojimo poilsio objektams. Sprendimo projektas parengtas gavus Nacionalinės žemės tarnybos prie Žemės ūkio ministerijos Klaipėdos miesto ir Neringos skyriaus raštą ir vadovaujantis Lietuvos Respublikos žemės įstatymu, kur nustatyta, kad valstybinės žemės sklypai perduodami savivaldybėms patikėjimo teiseVyriausybės nustatyta tvarka Nacionalinės žemės tarnybos vadovo sprendimu, suderintu su Lietuvos Respublikos žemės ūkio ministerija, šioms reikmėms: viešosios paskirties rekreacijai ir poilsiui; viešojo naudojimo poilsio objektams; gatvėms ir vietiniams keliams; komunaliniams inžineriniams tinklams tiesti ir eksploatuoti; gyvenamiesiems namams statyti ir eksploatuoti; ūkinei komercinei veiklai. Šiuo konkrečiu atveju, žemės sklypas bus naudojamas viešojo naudojimo poilsio objektams – Klaipėdos piliavietės atkūrimui ir pritaikymui kultūros ir turizmo poreikiams.

J. Simonavičiūtė siūlo pritarti sprendimo projektui.

NUTARTA. Pritarti sprendimo projektui(bendru sutarimu).

Posėdis baigėsi 16.00 val.

Posėdžio pirmininkė Judita Simonavičiūtė

Posėdžio sekretorė Aldutė Meniakina